DA Den Europæiske Unions Tidende C 420/2

KOMMISSIONENS AFGØRELSE

af 28. oktober 2016

vedrørende vederlagsfri udstedelse af softwarelicenser (EUPL-licenser) til SyRIO — System for Reporting the Incidents in Offshore Oil and Gas Operations

(2016/C 420/02)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Kommissionens beslutning af 19. september 2001 (PV1536) om, at generaldirektørerne og cheferne for tjenestegrenene tildeles beføjelse til at afgøre, om det er nødvendigt at indgive en ansøgning om beskyttelse af intellektuelle ejendomsrettigheder som følge af aktiviteter eller programmer, for hvilke de er ansvarlige, udstedelse af licenser i tilknytning hertil samt erhvervelse, overdragelse, afståelse eller opgivelse af rettigheder, og om, at generaldirektørerne tildeles beføjelse til at foretage administrativ gennemførelse i tilknytning hertil, og

ud fra følgende betragtninger:

(1) Generaldirektoratet for Det Fælles Forskningscenter har inden for rammerne af den administrative aftale med Generaldirektoratet for Energi (GD for Energi) udviklet software, der vil skulle anvendes af medlemsstaternes kompetente myndigheder som led i deres udøvelse af myndighedsfunktionerne i henhold til Europa-Parlamentets og Rådets direktiv 2013/30/EU (1) (direktivet om offshoresikkerhed).

(2) Medlemsstaternes kompetente myndigheder bør anvende denne software til at meddele Europa-Kommissionen oplysninger om hændelser og ulykker i relation til offshore olie- og gasanlæg af relevans for sundhed, sikkerhed eller miljøbeskyttelse. Til dette formål og med henblik på at medvirke til indhentning og analyse af oplysningerne bør de kompetente myndigheder via en internetbaseret indberetningsplatform stille softwaren til rådighed for de operatører, der beskæftiger sig med olie- og gasaktiviteter offshore inden for deres retsområde.

(3) Softwaren fungerer i overensstemmelse med de modeller, der er fastsat ved Kommissionens gennemførelsesforordning (EU) nr. 1112/2014 (2).

(4) En mere udbredt anvendelse af softwaren kunne gavne den globale harmonisering af formatet for indberetning af ulykker og dermed føre til yderligere forbedringer af sikkerhedsniveauet i offshore olie- og gasindustrien. Softwaren kan derfor også stilles til rådighed for kompetente myndigheder i tredjelande med olie- og gasaktiviteter offshore inden for deres retsområde.

(5) Som det generaldirektorat, der har ansvaret for udvikling og vedligeholdelse af softwaren, og som samtidig har fået overdraget beføjelser til at træffe administrative afgørelser om intellektuel ejendom, finder GD for Energi det nyttigt og hensigtsmæssigt at udstede licenser til softwaren vederlagsfrit.

(6) Frigivelse af softwaren i henhold til European Union Public License (3) (EUPL) vil lette udbredelsen og fremme anvendelsen af softwaren og forebygge, at nogen får eksklusiv ret til denne —

BESTEMT FØLGENDE:

Artikel 1

For at gøre det muligt at anvende, gengive, udvikle og videredistribuere softwaren er det tilladt at distribuere den på ikke-eksklusive licensbetingelser (EUPL) vederlagsfrit.

Artikel 2

Denne afgørelse gælder ligeledes for alle kommende frigivelser eller nye versioner af denne software.

Udfærdiget i Bruxelles, den 28. oktober 2016. På Kommissionens vegne Dominique RISTORI Generaldirektør

(1) Europa-Parlamentets og Rådets direktiv 2013/30/EU af 12. juni 2013 om sikkerheden i forbindelse med offshore olie- og gasaktiviteter og om ændring af direktiv 2004/35/EF (EUT L 178 af 28.6.2013, s. 66).

(2) Kommissionens gennemførelsesforordning (EU) nr. 1112/2014 af 13. oktober 2014 om fastlæggelse af et fælles format for udveksling af oplysninger om indikatorer for større farer gennem operatører og ejere af offshore olie- og gasanlæg og et fælles format for medlemsstaternes offentliggørelse af oplysninger om indikatorer for større farer (EUT L 302 af 22.10.2014, s. 1).

(3) https://joinup.ec.europa.eu/community/eupl/og_page/european-union-public-licence-eupl-v11.